remissie laureys steynen
kaerle etc. doen te wetene allen ende eenen yegelycken
iegenwoirdich ende toecommende dat wy ontfangen hebben
die oitmoedige supplicatie van laureys stynen victorssone
jonck ongehouwt man van xxv oft xxvi jaeren woenende
inden dorpe beerlaer in onsen hertoghdomme van brabant
inhoudende hoe dat inde maent van novembri anno 1546
de suppliant heeft sitten drincken ten huyse van gommaer
svetters ende zyn gelach gerekent hebbende seyde der
weerdinnen goeden nacht gaende thuysweerts met eenen
gielis vanden velde ende commende voor hendrick de
wolff tweeste huys daer nae saeten aldaer andere persoonen
en droncken die hen aenriepen ende werdt by eenen van
hen luyden geheeten jan de sommere drincken geleydt
ende gaende vuytten huyse op den steenwech riep hem aen een
willem torff seggende ghy sicken ghy lutten waer gaede
ghy dwelck twee bynaemen zyn daeraff den eenen zynde
vadere toegegeven was die victoer hiet ende den anderen den
voirs. suppliantende de suppliant daerinne gestoort wesende
keerde wederom metten voirs. gielis vanden velde
ende vindende daer veele stocken ende pycken voor die
deure staende wierp eenen van dyen stocken ter eerden
ter welcker causen de voirgenoemde willem torff zeyde
wederomme totten suppliant ghy sicken waerom doet ghy
dat ick zoude v in uwen neck smijten ende midts dien
trock hy suppliant eenen opstekere oft cleyne mes ende stack
naer den voorgenoemde willemen die welcke willem smeet
den suppliant ter eerden met een halffpycke ende opgestaen
wesende greep hem weder een gielis de witte die
droncken was metten erme ende stiet metten hechte
van zynen opstekere op de schouwer vanden selven suppliant
ende wierp hem oick ter eerden ende ten derdemale is
hy suppliant weder ter eerden gesmeten geweest by eenen jan
ghoys die met eender pycken smeet tusschen hem suppliant
ende den voirs. gielis de witte ende daernae is hy suppliant -
opgestaen geweest zynde ende bloedende in zyn hooft ende alzoe
verhidt ende vergrampt opgestaen zynde siende eenen -
genoempt peeter de puetere met eender pycken inde $ handt ende
anders nyet wetende de suppliant de voirs. peeter en was mede -
strytbaer want hy metten anderen strytbarigen gedroncken hadde
zoe heeft hy suppliant naeden selven met zynen voirs. messe gesteken
ende de voirs. peeter hem defenderende hyelt zyn pycke voor hem
deysende die strate over ende weder zoe dat die suppliant int dicke
van zynen beene een quetsure gekrech metter pycken ende alzoe
de voirs. peeter was voere die doere van gommaer swet svetters
die voirs. gielis vanden velde medegeselle vanden suppliant
greep ende hielt van achter de voirs. pycke ende zoe schoot hy
suppliant in die verbaestheyt den voirs. peeter toe ende gaff
hem met zynen voirs. cleynen messe eenen steeck daer
van hy acht dagen tyts daernae oft daer omtrent deser
werelt overleden is dwelck den suppliant zeer leet is
ende naederhandt heeft zoennige ende peys gemaict metter
geinteresseerde partye nochtans vreesende strancheyt van
justicien en zoude nyet dorren hanteren in desen onsen lande
van brabant ende elders ten was dat hem hierop versien
wordde van onse gracie ende remissie alzoe hy seegt ons
daerom oitmoedelick biddende waeromme zoe eest dat wy desen
aengesien ende hierop gehadt dadvys vanden meyere van -
ballaer geneyght wesende ter beden des voirs. laureys
stynen suppliant ende willende hem in dit stuck prefereren gracie
ende misericordie voir strangicheyt ende riguer van rechte
hebben den selven suppliant inden gevalle als boven quyt
quytgeschouden ende vergeven schelden quyte ende vergeven
vuyt zunderliger gracien by desen onsen briefve tfeyt ende
ongeval boven geruert mitsgaders alle offenden ende bruecken
corporelle ende criminelle daerinne hy hem overmidts
ende vuyt zaken van tgeene des voirs. is tegen ons onse
hoogheyt ende justicie eenichssins mach hebben
ontgaen ende mesdragen ende hebben hem dyen aengaende
wedergestelt ende gerestitueert stellen weder ende restitueren
tot zynen goeden naeme fame ende geruchte in onsen voirs. lande
van brabant ende allen anderen onsen landen ende heerlicheyden
ende tot zynen onverbuerden goeden in dyen hy eenige onder ons
heeft gelyck ende in alder manieren zoe hy was voor die -
toecompste vanden voirs. feyte imponerende hierop een
eeuwich geswych geswych onsen procureur generael in
brabant ende allen anderen onsen justicieren ende officieren wye
zy zyn satisfactie yerst ende voor ald algedaen der
partye geinteresseerde in dyen die noch nyet gedaen en zy
ende eenige daertoe staet civilick alleenlick behoudelick
dat de voirs. suppliant gehouden sal zyn tselve feyt iegens ons
te beteren civilyck nae gelegentheyt vander zaken ende faculteyt
marge: sy h$ van vera$$
byden ontfanck vanden e$$
van zynen goeden met oick te betalene de redelycke costen van
justicien h$$ hier omme alreede gedaen ende te doene allet
ter taxatien ende moderatien van onse lieve ende getr$$ die
cancellier ende luyden van onsen rade in brabant die
wy daer toe gecommitteert hebben ende committeren by desen
ontbieden daerom ende bevelen den selven onsen cancellier
ende raidsluyden r$ luyden van onsen rade in brabant
raidsluyden dat voor hen geroepen die gheenen die daerom
zullen behoiren geroepen te zyne zy procederen wel ende
dueghdelyck ter verificatie ende interinemente van desen ende totter
taxatien ende moderatien vanden voirs. civile boete ende costen
van justicien alzoe zy zullen bevinden behoirende welck
interinement de voirs. suppliant gehouden sal zyn te versueckenen
ende hem in persoone te presenteren in onsen voirs. rade bynnen
zesse maenden naestcommende opte pene van te verbuerenen -
deffect van desen ende dat gedaen ende de voirs. civile
boete ende costen van justicien getaxeert ende
betaelt zynde in handen vanden genen dyen dat
behoiren sal zy onse voirs. procureur generael in
brabant ende alle andere onse richteren justicieren
officieren ende ondersaten iegenwoirdige ende
toecommende dyen dat aengaen sal moegen huere -
stedehouderen ende een yegelyck van hen bez$$
zoe hem toebehoiren sal doen laten ende gedooghen
den voirs. suppliant van deser onser iegenwoirdiger gracien
ende remissien ende van alle dinhouden van desen
inder vuegen ende manieren boven verhaelt -
rustelyck vredelyck volcommelyck ende eeuwelyck
genyeten ende gebruycken zonder hem te doene oft te laten
geschieden nv noch in toecommenden tyde eenich hinder
letssel oft moeyenisse aen lyfve noch aen goede ter
contrarien maer zoe verre zyn lyff oft eenige
van zynen goeden daeromme gearresteert becommert
oft belet waren dat zy die setten ende stellen oft
doen setten ende stellen terstont ende zonder vertreck
tot geheelder ende volcomende delivrantie want ons
alzoe gelieft ende ten eynde dat dit goet vast ende
gestadich blyve ende gehouden wordde teeuweigen dagen
zoe hebben wy onsen zegel hier aen doen hangen -
behoudelyck in anderen dingen onsen rechte ende
eenen yegelycken anderen dessyns gegeven in onser
stadt van bruessele inde maent van februario int
jaer onssheeren duysent vyffhondert zeven ende veertich
nae costume$ van scryven onshoefs van brabant van
onsen keyserycke txxviiie ende van onsen coninckrycke
van castilien ende anderen txxxiie aldus gescreven
opte plycke byden keyser in zynen rade ende geteeckent jacubben
visa $$
gecoll$$eert enden bevonden accorderende
met synen originale by my